Ida Yessica Nesse

Ida Yessica Viviana Nesse (født 1992) er en norsk handikap-friidrettsutøver som konkurrerer primært innen spyd, diskos og kule i klassen F44 (skade under kneet). Hun representerer IL Tyrving.

 Bakgrunn 
Nesse er født i Colombia. Hun ble adoptert til Norge da hun var to år gammel, og er oppvokst på Østerås i Bærum. Hun er født med klumpfot, og operert for tilstanden flere ganger.  

Som tiåring startet hun med friidrett i idrettslaget Tyrving, hvor hun både trente og konkurrerte med funksjonsfriske i alle øvelser. Til tross for sitt handikap, kvalifiserte hun seg til deltakelse i spyd i alle de nasjonale ungdomsmesterskapene i aldersbestemte klasser (UM) og alle junior-norgesmesterskapene (NM U20 og NM U23). I 2013 deltok hun for første gang i et parafriidrett-stevne. Siden har hun primært satset innen paraidrett, men deltok (per 2016) også i norske stevner for funksjonsfriske. Selv om spyd har vært hennes beste øvelse, var diskos lenge den eneste internasjonale mesterskapsøvelsen i hennes klasse. Senere ble også kule en internasjonal mesterskapsøvelse.  

 Idrettskarriere 
I sitt første parafriidrettsstevne, IWAS World Games i Nederland 2013, tok Nesse sølv på 100 m, i spyd og diskos, samt fjerdeplass i lengde og kule. I 2014 Italian Open Championships - IPC ATHLETICS GRAND PRIX ble det sølv på 100 m og i spyd, og 5.-plass i diskos.

Nesse var på topp i verdensrankingen i spyd i sin klasse i 2013, 2015, 2016 og 2021, 2022 og 2023.

I 2016 deltok Nesse i Paralympiske sommerleker 2016 i Rio de Janeiro. I diskos som var eneste kastøvelse for hennes handikapklasse kastet hun 27,08 meter, og kom på 7.-plass.Rio 2016 - Women's Discus Throw - F43/44 - Standings , besøkt 12. september 2016. I Berlin Open IPC ATHLETICS GRAND PRIX samme år vant hun gull i spyd, sølv i kule og bronse i diskos.

I 2017 deltok Nesse i World ParaAthletics Championships i London. Kastøvelsene i hennes klasse var denne gang diskos og kule, hvor hun kom på henholdsvis 5. og 6. plass.  Samme år tok hun gull i spyd både i IPC Athletics Grand Prix stevnet i Dubai og  i Sharjah International Open Athletics Meeting. I IWAS World Games i Portugal 2017 ble det sølv i både diskos, spyd og kule.

I 2018 ble Nesse europamester da hun tok gull i diskos i World Para Athletics European Championships i Berlin. Vinnerkastet hennes var på 34,08 meter, noe som ville ha gitt bronsemedalje både i Paralympics i Rio i 2016 og i VM i London i 2017. I IPC World Para Athletics Grand Prix åpningen i Dubai i mars 2018 vant Nesse gull i både diskos og spyd, mens i det internasjonale stevnet i Sharjah uken etter ble det gull i spyd, sølv i diskos og bronse i kule. IPC World Para Athletics Grand Prix seriens avslutningsstevne i 2018 fant også sted i Berlin, og der vant Nesse gull i diskos, og sølv i både spyd og kule.

I 2019 satte Nesse ny europeisk rekord i spyd med et kast på 35,74 meter, som også var det lengste spydkastet i verden i hennes handikapklasse siden 2014.

I World ParaAthletics Championships 2019 i Dubai kom Nesse på fjerdeplass i kule. Hun lå på bronseplass frem til siste omgang, og endte opp 6 cm bak konkurrenten som vant bronse. I diskos fikk hun femteplass.

I IWAS World Games februar 2019 i Sharjah fikk hun gull i spyd, sølv i diskos og fjerdeplass i kule, mens hun i Sharjah International Open Athletics Meeting uken etter vant spyd (hvor hun også satte europarekord), samt tok bronse i diskos. Deretter vant hun gull i diskos og bronse i kule i IPC World Para Athletics Grand Prix-åpningen i Dubai. I Tunis 2019 World Para Athletics Grand Prix i juni vant hun også gull i diskos, i tillegg til sølv i både spyd og kule.

I 2021 tok Nesse sølv i diskos i EM i Bydgoszcz, en halvmeter bak vinneren. I Paralympics i Tokyo kom hun på fjerdeplass med ny personlig rekord på 35,83 i et historisk sterkt finalefelt hvor det ble satt verdensrekord, samt kinesisk, australsk, amerikansk, dansk og norsk rekord. Hennes resultat ville ha gitt medalje både i Paralympics i Rio og i de to påfølgende VM. Hun kom til konkurransen ranket som nr 7 i verden, og alle foran henne på rankinglisten var med i Tokyo. Likevel tok hun fjerdeplassen til tross for at de hun gikk forbi også satte nye personlige rekorder. For første gang var det paraøvelser med i NM i friidrett, og her vant Nesse gull i diskos.

2022-sesongen startet med innendørs friidretts-NM, hvor Nesse tok gull i paraklassen i kule og sølv i paraklassen for 60 m. Etter to år med covid-19-restriksjoner var Nesse tilbake i Dubai for åpningsstevnet i  IPC World Para Athletics Grand Prix serien, hvor hun vant gull i spyd. I Sharjah International Open Athletics Meeting tok hun sølvmedalje i spyd. I Norgesmesterskapet tok Nesse gull i paraklassen i både kule, diskos og spyd. I det første nordiske mesterskapet i parafriidrett, som ble arrangert i den svenske byen Bollnäs, vant hun gull i diskos og spyd, og sølv i kule (bare 2 cm bak gullet).

2023-sesongen ble preget av et skadet håndledd etter et fall som måtte opereres. På slutten av sesongen ble det gull i diskos og spyd i nordisk mesterskap i parafriidrett, samt gull i diskos i paraklassen i norgesmesterskapet.

I 2024 kom Nesse på fjerdeplass i diskos i VM i parafriidrett i Kobe, Japan. Hun vant gull i diskos, samt bronse i kule med ny norsk rekord på 10 meter, i IPC World Para Athletics Grand Prix-åpningen i Dubai. Hun vant også gull i diskos i Sharjah International Open Athletics Meeting. I paraklassen i innendørs-NM vant hun gull i kule. I det nordiske paramesterskapet i 2024 vant hun gull i både diskos, kule og spyd. 

 Utmerkelser 
 2018 – Friidrettens Parapris (Friidrettsgallaen 2018)
 2018 – Nominert til Årets kvinnelige funksjonshemmede utøver (Idrettsgallaen 2019)

 Referanser 

 Eksterne lenker 


 Ida Nesse, Rio 2016 (arkivert)
 IPC Infostradasports - Ida Nesse 


Kategori:Norske handikappidrettsutøvere
Kategori:Parafriidrettsutøvere
Kategori:Norske diskoskastere
Kategori:Deltakere for Norge under Paralympiske sommerleker 2016
Kategori:Deltakere for Norge under Paralympiske sommerleker 2020
Kategori:Nordmenn av colombiansk opphav
Kategori:Adopterte nordmenn